
З А П И С Н И К

20. СЕДНИЦЕ ОДБОРА ЗА РАД, СОЦИЈАЛНА ПИТАЊА,
ДРУШТВЕНУ УКЉУЧЕНОСТ И СМАЊЕЊЕ СИРОМАШТВА,
ОДРЖАНЕ 20. ЈУЛА 2026. ГОДИНЕ


Седница је почела у 10,05 часова.

Седницом је председавао Хаџи Милорад Стошић, председник Одбора.

Седници су присуствовали чланови Одбора: Невена Веиновић, Татјана Николић, Сања Милошевић, Иван Антић, Биљана Јаковљевић, Драгана Радиновић, Светлана Милијић, као и заменик члана Одбора Татјана Петровић Стојковић (Весна Станковић, члан).

Седници нису присуствовали чланови Одбора: Миодраг Линта, Марко Милошевић, Бранислав Несторовић, Татјана Пашић, Борислав Новаковић, Наталија Стојменовић, Драгана Рашић и Зоран Стојановић, као ни њихови заменици. 

            Председник Одбора је подсетио све присустне да се на ток седнице Одбора сходно примењују одредбе Пословника о седници Народне скупштине ( чл. 82. и 92. Пословника).

На предлог председника Одбора, једногласно је усвојен (девет „за“) следећи  

Д н е в н и   р е д:

	1. Разматрање представки и предлога грађана.

Пре преласка на разматрање утврђеног дневног реда, једногласно су усвојени (девет „за“) и без примедби записник 17. седнице Одбора, одржане 6. јула 2026. године, као и записници 18. и 19. седнице Одбора, одржане 8. јула 2026. године. 


Прва тачка дневног реда: Разматрање представки и предлога грађана

Председник Одбора се кратко осврнуо на то, да полазећи од представничке функције Народне скупштине и Одбора, сматра да је веома важно што је образована Радна група за иницијативе, петиције, представке и предлоге, с обзиром да се велики број грађана обраћа Одбору, како у писаној форми, тако и путем електронске поште, телефоном и пријемом у Народној скупштини. Имајући у виду задатак Радне групе који се огледа у томе да се размотре приспеле представке и предлози грађана, као и помоћ Стручне Службе Одбора, у погледу израде предлога даљег поступања по истима, указао је да се очекује да ће након расправе на седници Одбора, исти бити и прихваћени.
 
Узимајући у обзир и поштујући подједнаку заступљеност представника посланичких група у саставу Радне групе, председник Одбора је обавестио да је дошло до измене, како у Одбору тако и у Радној групи и том приликом је истакао да је разрешена дужности чланства у Одбору, односно Радној групи народни посланик Ирена Живковић, док је на њено место бирана народни посланик Татјана Пашић, за чланство у Одбору, што се негде подразумева да ће она и по аутоматизму бити предложена и за члана у Радној групи, а у циљу да се усагласи ко све чини састав Радне групе како би се испоштовала форма о образовању Радне групе. Такође, обавестио је и да је успешно обавио консултације са новим чланом у Одбору, односно Радној групи.

Наиме, председник Одбора је информисао да је Радна група за представке и предлоге грађана размотрила приспеле представке и сачинила свој предлог за поступање по истима, са освртом на то да је предлог за поступање достављен члановима и заменицима чланова Одбора, електронским путем, тако да је било прилике да се са истим упознају.

У дискусији су учествовали чланови Одбора: Хаџи Милорад Стошић, Светлана Милијић и Татјана Николић.

Током дискусије детаљно се разговарало о пристиглим представкама и том приликом су изнети општи утисци и запажања, а све у циљу да се додатно пружи помоћ и подршка подносиоцима представки како би њихова ситуација имала позитиван исход. Посебан осврт је био усмерен на установе социјалне заштитте (Геронтолошки центар Вршац), уз напомену да се у њима лица смештају добровољно и комерцијално, уз претходно потписан уговор и дотирану разлику. Такође, предочено је да се цене услуга и смештаја у установама социјалне заштите (геронтолошки центар) нису мењале већ дужи временски период и да оне зависe од стандарда и степена зависности корисника, као и да се оправдано указала потреба за повећањем истих што се подудара и са мишљењем надлежног министарства. Било је и реч о потреби да се коригује текст дописа усмерен према подносиоцу представке (Милош Бојић), имајући у виду да је у међувремену усвојен Закон о родитељима неговатељима и неговатељима, па се техничка измена текста сматрала оправданом.  

Након дискусије, Одбор је једногласно (девет „за“), прихватио Предлог Радне групе за поступање по представкама и предлозима грађана, са одређеном изменом.

Наиме, председник Одбора је, на самом крају седнице, искористио прилику да информише Одбор о пристиглим одговорима од одређених институција за представке које су на претходној седници разматране и за које је предложен начин поступања, односно које су у претходном периоду разматране, сматрајући да је потребно да се зна исход деловања, а не да се само формално-правно задовољи форма. Мишљења је да се тиме показује да се Одбор активно бави представкама, а све у циљу пружања подршке и помоћи подносиоцима представке да се њихова ситуација позитивно реши по њих, користећи том приликом скупштински ауторитет и додатне напоре.


Седница Одбора је завршена у 10,20 часова.


СЕКРЕТАР ОДБОРА	ПРЕДСЕДНИК ОДБОРА
   
    Јелена Ђорић                                                                 	  Хаџи Милорад Стошић


